### NN 13/2024 (2.2.2024.), Odluka Ustavnog suda Republike Hrvatske broj: U-IIIA-3577/2022 od 20. prosinca 2023.

Ustavni sud Republike Hrvatske

251

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Snježana Bagić, Mario Jelušić, Davorin Mlakar, Rajko Mlinarić i Miroslav Šumanović, članovi Vijeća, u postupku koji je ustavnom tužbom pokrenuo Lutvija Graca iz Rijeke, kojeg zastupa Vlado Vladika, odvjetnik u Rijeci, na sjednici održanoj 20. prosinca 2023. jednoglasno je donio

ODLUKU

I. Ustavna tužba se usvaja.

II. Općinski sud u Zadru dužan je dovršiti ovršni postupak koji se pred tim sudom vodi pod brojem Ovr-519/2021 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Lutviji Graca iz Rijeke, Ivana Gorana Kovačića 21A, Rijeka, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 2.400,00 eura.

IV. Naknada iz točke III. izreke ove bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Lutvija Graca iz Rijeke (u daljnjem tekstu: podnositelj), kojeg zastupa Vlado Vladika, odvjetnik u Rijeci, podnio je 10. lipnja 2022. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da je trajanjem parničnog postupka koji se vodio pred Općinskim sudom u Rijeci pod brojem P-2151/2017 i ovršnog postupka koji se vodi pred Općinskim sudom u Rijeci pod brojem Ovr-519/2021, povrijeđeno njegovo ustavno pravo na donošenje odluke u razumnom roku zajamčeno člankom 29. stavkom 1. Ustava.

Podnositelj u ustavnoj tužbi predlaže da Ustavni sud donese odluku kojom se ustavna tužba usvaja, kao i da mu se odredi primjerena novčana naknada.

2. Za potrebe ustavnosudskog postupka pribavljeni su spisi parničnog i ovršnog predmeta.

II. PREGLED RADNJI U POSTUPKU

a) Parnični postupak

3. Parnični postupak pokrenut je pred Općinskim sudom u Rijeci 21. svibnja 2015. tužbom podnositelja protiv tuženika radi pobijanja dužnikovih pravnih radnji poduzetih na štetu vjerovnika.

Tužba je zaprimljena pod brojem P-5221/15 (kasnije broj: P-2151/2017).

Odgovori na tužbu zaprimljeni su na sudu 24. srpnja 2015. i 26. listopada 2015.

Općinski sud u Rijeci donio je rješenje broj: P-5221/2015-14 od 30. rujna 2016. kojim se oglasio mjesno nenadležnim te da će se predmet ustupiti stvarno i mjesno nadležnom Općinskom sudu u Zadru.

Podnositelj je protiv navedenog rješenja podnio žalbu.

Županijski sud u Bjelovaru donio je rješenje kojim se uvažava žalba podnositelja te se ukida rješenje Općinskog suda u Rijeci od 30. rujna 2016. te se predmet vraća tom sudu kao mjesno nadležnom na daljnje postupanje.

Pripremno ročište na Općinskom sudu u Rijeci održano je 21. studenoga 2017.

Zbog neuredne dostave poziva za tuženike ročište je odgođeno te je sljedeće zakazano za 16. veljače 2018.

Ročište je održano 16. veljače 2018., na kojem je odlučeno da se ročište odgađa te je sljedeće zakazano za 20. travnja 2018.

Podnositelj je u podnesku od 12. travnja 2018. dostavio povijesne vlasničke listove i posjedovne listove za nekretnine.

Pripremno ročište održano je 20. travnja 2018.

Ročište za glavnu raspravu održano je 6. srpnja 2018.

Ročište za glavnu raspravu održano je 15. listopada 2018.

Ročište na kojem je proveden dokaz saslušanjem podnositelja te je glavna rasprava zaključena održano je 19. prosinca 2018.

Općinski sud u Rijeci donio je presudu broj: P-2151/2017-16 od 22. siječnja 2019., kojom je djelomično usvojen i djelomično odbijen tužbeni zahtjev podnositelja.

Podnositelj je podnio žalbu na navedenu presudu 24. siječnja 2019., dok je tuženik podnio žalbu 30. siječnja 2019.

Podnositelj je podnio 3. ožujka 2021. zahtjev za zaštitu prava na suđenje u razumnom roku Županijskom sudu u Slavonskom Brodu.

Predsjednik Županijskog suda u Slavonskom Brodu je rješenjem broj: 11 Su Gzp I-3/2021-4 od 30. ožujka 2021. odbio zahtjev podnositelja.

Podnositelj je podnio žalbu na navedeno rješenje te je predsjednik Vrhovnog suda rješenjem broj: Su Gžzp-I-11/21-2 od 28. travnja 2021. uvažio žalbu podnositelja, preinačio je rješenje predsjednika Županijskog suda u Slavonskom Brodu te je utvrđen osnovanim zahtjev podnositelja za zaštitu prava na suđenje u razumnom roku i naloženo je Županijskom sudu u Slavonskom Brodu donošenje odluke u roku od šest mjeseci.

Županijski sud u Slavonskom Brodu donio je presudu broj: 6 Gž-1008/2020-3 od 29. travnja 2021., kojom se žalbe podnositelja te ostalih tuženika djelomično prihvaćaju, a djelomično odbijaju te se presuda Općinskog suda u Rijeci djelomično potvrđuje, a djelomično preinačava.

Podnositelj je po punomoćniku zaprimio navedenu presudu 17. svibnja 2021.

Presuda Općinskog suda u Rijeci od 22. siječnja 2019. postala je pravomoćna 29. travnja 2021. i ovršna 2. lipnja 2021.

b) Ovršni postupak

4. Podnositelj (ovrhovoditelj) podnio je 8. rujna 2021. Općinskom sudu u Zadru prijedlog za ovrhu na temelju ovršne isprave (presude Općinskog suda u Rijeci broj: P-2151/2017-16 od 22. siječnja 2019.) radi naplate novčane tražbine na nekretninama ovršenika.

Općinski sud u Zadru donio je rješenje o ovrsi broj: 84 Ovr-519/2021-4 od 20. listopada 2021. te je odredio predloženu ovrhu. Navedeno rješenje postalo je pravomoćno 15. ožujka 2022.

Općinski sud u Zadru donio je rješenje broj: Z-30876/2021 od 5. studenoga 2021., kojim se dopušta u zemljišnoj knjizi k.o. Posedarje upis zabilježbe ovrhe utvrđenjem vrijednosti nekretnine, njenom prodajom i namirenjem podnositelja (ovrhovoditelja) iz novčanog iznosa dobivenog prodajom nekretnine, te ispražnjenjem nekretnina i njihovom predajom kupcu na temelju zaključka o predaji.

Podnositelj je 4. travnja 2022. podnio požurnicu sudu radi izdavanja klauzule pravomoćnosti i ovršnosti na rješenje o ovrsi od 20. listopada 2021.

Podnositelj je 6. svibnja 2022. podnio sudu požurnicu radi izdavanja klauzule ovršnosti na pravomoćno rješenje o ovrsi.

Podnositelj je zaprimio potvrdu o ovršnosti navedenog rješenja o ovrsi 16. svibnja 2022.

Općinski sud u Zadru donio je zaključak broj: 84 Ovr-519/2021-16 od 2. studenoga 2022. kojem se nalaže podnositelju da na ime troškova predujma vještačenja za izlazak sudske komisije i vještaka radi utvrđenja vrijednosti nekretnine predujmi iznos od 9.000,00 kuna.

Općinski sud u Zadru donio je zaključak broj: 84 Ovr-519/2021-18 od 16. ožujka 2023. kojim se određuje vanjsko uredovanje radi procjene vrijednosti nekretnina u vlasništvu ovršenika.

Očevid radi procjene vrijednosti nekretnina održan je 4. travnja 2023., te je naloženo vještaku geodetske struke da u roku od 30 dana dostavi pisani nalaz i mišljenje, dok se vještacima građevinske i poljoprivredne struke ostavlja rok od 60 dana da dostave svoj pisani nalaz i mišljenje.

Općinskom sudu u Zadru je dostavljen 6. travnja 2023. prigovor treće osobe protiv ovrhe s prijedlogom da se ovrha obustavi.

Podnositelj je podnio sudu podnesak 24. svibnja 2023. radi djelomičnog povlačenja prijedloga za ovrhu.

Ovršenici su 14. lipnja 2023. dostavili sudu podnesak kojim su podnijeli prigovor na nalaz i mišljenje vještaka građevinske struke.

Stalni sudski vještak za poljoprivredu dostavio je sudu nalaz i mišljenje 27. lipnja 2023.

Općinski sud u Zadru donio je rješenje broj: 84 Ovr-519/2021-30 od 3. listopada 2023. kojim se djelomično obustavlja ovrha u odnosu na nekretnine za koje je prijedlog za ovrhu povučen i nalaže se brisanje zabilježbe ovrhe na navedenim nekretninama.

Općinski sud u Zadru donio je zaključak kojim se nalaže podnositelju da na ime troškova predujma vještačenja za izlazak sudske komisije i vještaka radi utvrđenja vrijednosti nekretnine predujmi dodatan iznos od 494,31 eura.

Postupak ovrhe je i dalje u tijeku (za nekretnine za koje nije povučen prijedlog za ovrhu).

III. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristio pravno sredstvo koje mu je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

IV. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

1) Duljina sudskog postupka

7. U ustavnoj tužbi podnositelj osporava i duljinu trajanja parničnog postupka koji je prethodio ovršnom.

7.1. Pravno stajalište da se parnični i ovršni postupak sagledavaju kao jedinstvena cjelina Ustavni sud izrazio je u svojim odlukama broj: U-IIIA-324/2005 od 23. studenoga 2006. (www.usud.hr) i broj: U-IIIVs-3126/2008 od 5. ožujka 2009. (»Narodne novine« broj 38/09.). Da bi se ovršni postupak i parnični postupak koji mu je prethodio sagledavali kao jedinstvena cjelina, Ustavni sud ocjenjuje da je nužno da to zahtjeva sam podnositelj te da ovršni postupak bude pokrenut unutar prihvatljivog razdoblja nakon stjecanja mogućnosti za njegovo pokretanje.

Ukoliko su ispunjeni ti preduvjeti, Ustavni sud nadalje smatra da se razumnost duljine svakog sudskog postupka, pa i onda kada se dva odvojena postupka u pogledu razumnog roka sagledavaju kao jedinstvena cjelina, mora ocijeniti u svjetlu okolnosti svakog konkretnog slučaja, uzimajući u obzir kriterije utvrđene praksom Ustavnog suda, a to su, posebice: duljina sudskog postupka, složenost tog postupka, ponašanje podnositeljica, postupanje nadležnih sudova te važnost predmeta spora za podnositeljice. Pri utvrđivanju postojanja eventualne povrede prava na suđenje u razumnom roku potrebno je ocijeniti svaki kriterij posebno, te zatim sve zajedno.

7.2. Imajući u vidu stajalište Ustavnog suda izraženo u točki 7.1. obrazloženja ove odluke te činjenicu da podnositelj u ustavnoj tužbi ukazuje na duljinu cjelokupnog sudskog postupka (dakle i parničnog i ovršnog), potrebno je utvrditi je li ovršni postupak pokrenut unutar prihvatljivog razdoblja nakon stjecanja mogućnosti za njegovo pokretanje.

Presuda u parničnom postupku donesena je 22. siječnja 2019., postala je pravomoćna 29. travnja 2021. i ovršna 2. lipnja 2021., dok je ovršni postupak pokrenut 8. rujna 2021., što se prema ocjeni Ustavnog suda može smatrati prihvatljivim razdobljem.

Stoga će Ustavni sud u konkretnom slučaju razmatrati i duljinu parničnog postupka koji je prethodio ovršnom postupku.

7.3. Ovršni postupak pokrenut je 8. rujna 2021., a u trenutku odlučivanja o ustavnoj tužbi postupak u ovoj ovršnoj stvari nije okončan te je u tijeku nastavak ovršnog postupka radi ovrhe na nekretninama (u odnosu na koje nije povučen prijedlog za ovrhu).

Ustavna tužba podnesena je 10. lipnja 2022.

8. Ustavni sud je utvrdio da je razmatrano razdoblje u konkretnom slučaju trajalo od 21. svibnja 2015. (od podnošenja tužbe) do donošenja odluke Ustavnog suda 20. prosinca 2023., dakle, osam (8) godina, sedam (6) mjeseci i 29 (dvadeset devet) dana.

2) Složenost predmeta

9. Ustavni sud ocjenjuje da se u konkretnom slučaju ne radi o složenijem predmetu.

3) Postupanje nadležnih sudova

10. Postupak je pokrenut pred prvostupanjskim sudom 21. svibnja 2015. tužbom podnositelja, te je prvostupanjski sud donio presudu nakon četiri godine 22. siječnja 2019. Podnositelj je podnio žalbu na navedenu presudu 24. siječnja 2019., dok je tuženik podnio žalbu 30. siječnja 2019. Županijski sud u Slavonskom Brodu donio je presudu nakon malo više od dvije godine 29. travnja 2021. Podnositelj (ovrhovoditelj) podnio je 8. rujna 2021. Općinskom sudu u Zadru prijedlog za ovrhu na temelju ovršne isprave radi naplate novčane tražbine na nekretninama ovršenika. Općinski sud u Zadru donio je rješenje o ovrsi 20. listopada 2021. te je odredio predloženu ovrhu. Općinski sud u Zadru donio je rješenje od 3. listopada 2023. kojim se djelomično obustavlja ovrha u odnosu na nekretnine za koje je prijedlog za ovrhu povučen i nalaže se brisanje zabilježbe ovrhe na navedenim nekretninama. Postupak ovrhe je i dalje u tijeku (za nekretnine za koje nije povučen prijedlog za ovrhu).

4) Ponašanje podnositelja ustavne tužbe

11. Ustavni sud ocjenjuje da podnositelj u pravno relevantnom razdoblju nije pridonio trajanju postupka.

V. OCJENA USTAVNOG SUDA

12. Ustavni sud utvrđuje da je postupak u razmatranom razdoblju 21. svibnja 2015. (od podnošenja tužbe) do donošenja odluke Ustavnog suda 20. prosinca 2023. trajao više od osam (8) godina te da još nije okončan. Imajući u vidu ukupnu duljinu trajanja postupaka, kao i okolnost da je postupak i dalje u tijeku, Ustavni sud ocjenjuje da je podnositelju povrijeđeno ustavno pravo na pošteno suđenje u dijelu koji se odnosi na razumnu duljinu postupka, a koje je zajamčeno člankom 29. stavkom 1. Ustava.

Izreka odluke

13. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona, donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Zadru dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od njezine otpreme, a najkasnije osam (8) dana od isteka roka određenog u točki II. izreke ove odluke.

14. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Ustavni sud utvrđuje visinu naknade, zbog povrede prava na suđenje u razumnom roku, uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

15. Objava ove odluke temelji se na članku 29. Ustavnog zakona.

Broj: U-IIIA-3577/2022

Zagreb, 20. prosinca 2023.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.